作者:王建
標題:酬柏侍禦聞與韋處士同遊靈臺寺見寄
內容:西域傳中說，靈臺屬雍州。有泉皆聖跡，有石皆佛頭。所出薝蔔香，外國俗來求。毒蛇護其下，樵者不可偷。古碑在雲巔，備載置寺由。魏家移下來，後人始增修。近與韋處士，愛此山之幽。各自具所須，竹籠盛茶甌。牽馬過危棧，襞衣涉奔流。草開平路盡，林下大石稠。過郭轉經峰，忽見東西樓。瀑布當寺門，迸落衣裳秋。石苔鋪紫花，溪葉裁碧油。松根載殿高，飄颻仙山浮。縣中賢大夫，一月前此遊。賽神賀得雨，豈暇多停留。二十韻新詩，遠寄尋山儔。清泠玉澗泣，冷切石磬愁。君名高難閑，餘身愚終休。相將長無因，從今生離憂。